( N á v r h )

VYHLÁŠKA
Ministerstva financií Slovenskej republiky
z ............2018

o osobitnom finančnom vzdelávaní osôb vykonávajúcich finančné sprostredkovanie a finančné poradenstvo

	Ministerstvo financií Slovenskej republiky podľa § 22a ods. 16  zákona č. 186/2009 Z. z. o finančnom sprostredkovaní a finančnom poradenstve a o  zmene a doplnení niektorých zákonov v znení zákona č. 282/2017 Z. z. ustanovuje:

§ 1

(1) Okruhy tém, ktoré sú obsahom osobitného finančného vzdelávania pre základný stupeň odbornej spôsobilosti, stredný stupeň odbornej spôsobilosti, vyšší stupeň odbornej spôsobilosti a najvyšší stupeň odbornej spôsobilosti, v členení podľa jednotlivých sektorov, sú uvedené v prílohe č. 1.
(2) Minimálny požadovaný počet hodín osobitného finančného vzdelávania pre jednotlivé sektory a jednotlivé stupne odbornej spôsobilosti je uvedený v prílohe č. 2.
	(3) Na základný stupeň odbornej spôsobilosti, stredný stupeň odbornej spôsobilosti a vyšší stupeň odbornej spôsobilosti sa vzťahujú okruhy tém podľa prílohy č. 1 pre sektor 
a)	poistenia alebo zaistenia uvedené v písmenách A a H, 
b)	kapitálového trhu uvedené v písmenách B a H, 
c)	starobného dôchodkového sporenia uvedené v písmenách C a H, 
d)	doplnkového dôchodkového sporenia uvedené v písmenách D a H, 
e)	prijímania vkladov uvedené v písmenách E a H, 
f)	poskytovania úverov, úverov na bývania a spotrebiteľských úverov uvedené v písmenách F a H.
	(4) Na najvyšší stupeň odbornej spôsobilosti sa vzťahujú okruhy tém podľa  prílohy č. 1 pre sektor 
a)	poistenia alebo zaistenia uvedené v písmenách A, G a H, 
b)	kapitálového trhu uvedené v písmenách B, G a H, 
c)	starobného dôchodkového sporenia uvedené v písmenách C, G a H, 
d)	doplnkového dôchodkového sporenia uvedené v písmenách D, G a H, 
e)	prijímania vkladov uvedené v písmenách E, G a H, 
f)	poskytovania úverov, úverov na bývania a spotrebiteľských úverov uvedené v písmenách F, G a H.

§ 2

(1)	Osobitné finančné vzdelávanie sa vykonáva finančnou inštitúciou alebo poskytovateľom osobitného finančného vzdelávania pre príslušný sektor.
(2)	Osobitné finančné vzdelávanie je možné absolvovať aj po častiach. Časťou osobitného finančného vzdelávania sa rozumie osobitné finančné vzdelávanie, v ktorom neboli absolvované všetky okruhy tém pre príslušný sektor a minimálny počet hodín osobitného finančného vzdelávania pre príslušný sektor a stupeň odbornej spôsobilosti.  
(3)	Po ukončení osobitného finančného vzdelávania alebo po ukončení časti osobitného finančného vzdelávania sa jeho účastníkom vydáva potvrdenie o absolvovaní osobitného finančného vzdelávania alebo potvrdenie o absolvovaní časti osobitného finančného vzdelávania; toto potvrdenie sa vydáva pre každý sektor osobitne. 
(4)	Potvrdenie o absolvovaní osobitného finančného vzdelávania pre príslušný sektor a stupeň odbornej spôsobilosti obsahuje
a)	údaje o účastníkovi osobitného finančného vzdelávania v rozsahu meno, priezvisko, adresa trvalého pobytu a adresa prechodného pobytu na území Slovenskej republiky, ak existuje a rodné číslo alebo dátum narodenia, ak rodné číslo nebolo pridelené, 
b)	počet hodín osobitného finančného vzdelávania, ktoré účastník absolvoval, 
c)	dátum absolvovania osobitného finančného vzdelávania.
(5)	Potvrdenie o absolvovaní časti osobitného finančného vzdelávania pre príslušný sektor a stupeň odbornej spôsobilosti obsahuje
a)	údaje o účastníkovi časti osobitného finančného vzdelávania v rozsahu meno, priezvisko, adresa trvalého pobytu a adresa prechodného pobytu na území Slovenskej republiky, ak existuje a rodné číslo alebo dátum narodenia, ak rodné číslo nebolo pridelené, 
b)	okruhy tém a počet hodín časti osobitného finančného vzdelávania, ktoré účastník absolvoval,
c)	dátum absolvovania časti osobitného finančného vzdelávania.

§ 3

Touto vyhláškou sa preberajú právne záväzné akty Európskej únie uvedené v prílohe č. 3. 

§ 4 

Zrušuje sa vyhláška Ministerstva financií Slovenskej republiky č. 600/2009 Z. z. o osobitnom finančnom vzdelávaní osôb vykonávajúcich finančné sprostredkovanie a finančné poradenstvo v znení vyhlášky č. 181/2013 Z. z.

§ 5

	Táto vyhláška nadobúda účinnosť 23. februára 2018.